বৌদ্ধধর্মের সমালোচনা

বৌদ্ধধর্মের সমালোচনা বিভিন্ন রূপে প্রকাশ পেয়েছে—দার্শনিক ও যুক্তিবাদী সমালোচনা যেমন রয়েছে, তেমনি কার্যপ্রণালিরও সমালোচনা হয়েছে। যেমন, বৌদ্ধ অনুশীলনকারীরা প্রায়ই বৌদ্ধ নীতির পরিপন্থী আচরণ করেন, অথবা বৌদ্ধ নীতিগুলিই প্রাতিষ্ঠানিকভাবে নারীদের উপেক্ষা করে থাকে।

মতবাদ

কর্ম

বৌদ্ধ কর্মফল এবং  কর্মফলভিত্তিক পুনর্জন্ম সম্ভবত নিয়তিবাদ ও ভুক্তভোগীকে দোষারোপের দিকে ধাবিত করতে পারে বলে আশঙ্কা করা হয়। পল এডওয়ার্ডসের মতে, কর্মফল কীভাবে কাজ করা উচিত সে বিষয়ে কোনো সুস্পষ্ট নির্দেশনা দেয় না। হুইটলি কফম্যান তার ২০১৪ সালের বইয়ে কর্ম এবং স্বাধীন ইচ্ছাশক্তির মধ্যে একটি টানাপোড়েনপূর্ণ সম্পর্ক রয়েছে বলে পর্যালোচনা করেন। তিনি যুক্তি দেন, যদি কর্মফল সত্যিই বিদ্যমান হতো, তবে জগতে কোনো মন্দ থাকত না, কারণ সে ক্ষেত্রে প্রতিটি ভুক্তভোগীই তাদের দুর্ভোগের উপযুক্ত "প্রাপ্য" হতো।  স্যালি বি. কিং লেখেন যে, কর্মের ধারণা প্রায়ই শারীরিকভাবে অক্ষম ব্যক্তি এবং নিম্ন সামাজিক অবস্থানের মানুষদের (যেমন, ভারতের দলিত সম্প্রদায়) প্রতি সামাজিক কলঙ্ক আরোপে ভূমিকা রাখে। বিশেষ করে শারীরিকভাবে অক্ষম ব্যক্তিদের ক্ষেত্রে এই কলঙ্ক আরও প্রকট হয়, কারণ চূলকর্মবিভঙ্গ সুত্রে, বুদ্ধের নিজস্ব বাণীকেই প্রায়শই এই ধরনের বৈষম্যকে ন্যায়সঙ্গত প্রমাণে ব্যবহার করা হয়।

হুইটলি কফম্যান কর্মের পাঁচটি সমালোচনা তুলে ধরেন:
স্মৃতির সমস্যা: মানুষ কখনোই  পুনর্জন্মের অস্তিত্বের নির্ভরযোগ্য প্রমাণ খুঁজে পায়নি, এবং সেই কারণে, মানুষ তাদের অতীত জীবনে করা খারাপ কাজগুলির নির্দিষ্ট বিবরণ জানার কোনো উপায় নেই, এবং স্বাভাবিকভাবেই, তারা সেগুলোর প্রায়শ্চিত্ত করতে পারে না, যা সমগ্র তত্ত্বটিকে প্রতিশোধের তত্ত্বের কাছাকাছি নিয়ে আসে।
অনুপাতের সমস্যা: একজন ব্যক্তির ভালো এবং খারাপ আচরণের মধ্যে তুলনামূলক সম্পর্ক নির্ধারণ করা কঠিন।
অসীম পশ্চাৎগমন সমস্যা: কর্ম অসীম পশ্চাৎগমনের সমস্যার দিকে ধাবিত করে, যেখানে কেউ জানতে পারে না প্রথম কর্মের উৎস কোথায় ছিল।
মৃত্যুর ব্যাখ্যার সমস্যা: যেহেতু বৌদ্ধধর্মে মৃত্যুকে প্রায়শই সবচেয়ে বড় অশুভ হিসেবে দেখা হয়, কিন্তু অনিবার্যভাবে সবাই মৃত্যুর অভিজ্ঞতা লাভ করে, তাই এটি কর্মের আলোচনার দৃঢ়তাকে দুর্বল করে দিতে পারে।
স্বাধীন ইচ্ছাশক্তির সমস্যা: কর্মের অস্তিত্ব স্বাধীন ইচ্ছাশক্তির বিরোধী।

অলৌকিক ঘটনা

বৌদ্ধ ধর্মগ্রন্থে বিভিন্ন প্রকার অলৌকিক ঘটনা রয়েছে, যেমন বুদ্ধের রহস্যময় উৎপত্তি, এবং কিছু বৌদ্ধ দাবি করেন যে স্বয়ং বুদ্ধ ধ্যান করার সময় শূন্যে ভেসেছিলেন। স্কটিশ দার্শনিক ডেভিড হিউম তার অ্যান ইনকোয়্যারি কনসার্নিং হিউম্যান আন্ডারস্ট্যান্ডিং গ্রন্থে সমস্ত ধর্মীয় অলৌকিক ঘটনার প্রতি সন্দিহান ছিলেন এবং সেগুলোকে একই দৃষ্টিতে দেখার কথা বলেন।

বৌদ্ধধর্মে সাম্প্রদায়িকতা
বৌদ্ধ পণ্ডিতগণ প্রাথমিক ধর্মীয় বিভাজনগুলোর পূর্বেকার বৌদ্ধধর্মকে বোঝাতে "প্রাথমিক বৌদ্ধধর্মের" মতো শব্দ ব্যবহার করেন। বুদ্ধের মৃত্যুর প্রায় একশত বছর পর, বৌদ্ধ সম্প্রদায় সেই সময়ের বিদ্যমান বিভেদগুলো সমাধানের জন্য "বৌদ্ধপরিষদের" মতো সম্মেলন আয়োজন করতে শুরু করে। তবে, এরপরও বেশ কিছু বিভাজন দেখা দেয়, যার ফলে বিভিন্ন  বৌদ্ধ ধর্মীয় সম্প্রদায়ের উদ্ভব হয়। আর বৌদ্ধরা মাঝেমধ্যে তাদের বিশ্বাসে অমিল থাকা অন্যান্য সম্প্রদায়কে চিহ্নিত করতে অত্যন্ত অবমাননাকর শব্দ ব্যবহার করে থাকে।

বৌদ্ধধর্মে নারী

ঐতিহ্যবাহী বৌদ্ধ ধর্মগ্রন্থে নারীদের প্রায়শই প্রতারক ও কামুক হিসেবে চিত্রিত করা হয়। স্বয়ং বুদ্ধ একটি প্রাচীন গ্রন্থে বলেন যে,  নারীর দেহ অপবিত্রতার আধার, দুর্গন্ধযুক্ত নোংরামিতে পূর্ণ। এটি একটি পচা গর্তের মতো... একটি শৌচাগারের মতো, যেখানে নয়টি ছিদ্র দিয়ে সব ধরনের নোংরা নির্গত হয়। ইসালাইন ব্লু হর্নার এবং ডায়ানা মেরি পল ভারতীয় বৌদ্ধধর্মে ভিক্ষুণী ও সাধারণ নারী ভক্তদের প্রতি বৈষম্য নিয়ে উদ্বিগ্ন। কাওয়াহাসি নোরিকো পর্যবেক্ষণ করেন যে জাপানের সমসাময়িক বৌদ্ধ সম্প্রদায় দুটি প্রধান ধারণায় পূর্ণ: প্রথমত, নারীরা সহজাতভাবে অক্ষম, এবং দ্বিতীয়ত, নারীদের মুক্তির জন্য পুরুষের উপর নির্ভরশীল হতে হয়। তিনি আরও উল্লেখ করেন যে জাপানি বৌদ্ধ সম্প্রদায় নারীদের নিজস্ব মতামত এবং নারীবাদী সমালোচনাকে ধারাবাহিকভাবে উপেক্ষা করে আসছে।

অন্যান্য ধর্মের সমালোচনা

তাওবাদ
হান সাম্রাজ্যের পতনের পর থেকে, চীনা তাওবাদ ও বৌদ্ধধর্ম একে অপরের ধর্মগ্রন্থ নকল করার অভিযোগ আনে। কমপক্ষে ১৬৬ সাল থেকে, তাওবাদ এই ধারণা প্রচার করে আসছিল যে লাওৎসি বা তার কোনো শিষ্য ভারতে গিয়ে বুদ্ধ হয়েছিলেন পশ্চিমা বর্বরদের দমন করার জন্য। বৌদ্ধরাও এর বিরুদ্ধে লড়াই করে এবং এই বিতর্ক নবম শতাব্দীর মাঝামাঝি পর্যন্ত অব্যাহত থাকে।

শিন্তো
শিন্তো মৌলবাদী এবং জাপানি কোকুগাকু পণ্ডিত হিরাতা আতসুতানে সমালোচনামূলক দৃষ্টিকোণ থেকে বুদ্ধের একটি জীবনী রচনা করেন। আতসুতানের বইটি পরবর্তীতে শোগুন শাসিত সরকার কর্তৃক নিষিদ্ধ করা হয়, কিন্তু এটি জাপানি বুদ্ধিজীবীদের মধ্যে ব্যাপকভাবে প্রচারিত হয় এবং জাপানের বৌদ্ধ সম্প্রদায়ের জন্য যথেষ্ট বিব্রতকর পরিস্থিতির সৃষ্টি করে।

আরও দেখুন
নাস্তিক বৌদ্ধধর্ম
নরক (বৌদ্ধ দর্শন)
বৌদ্ধধর্মে নারী

টীকা

তথ্যসূত্র

আরও পড়ুন

বৌদ্ধধর্মের সমালোচনা
বৌদ্ধ বিদ্বেষ
ধর্মের সমালোচনা
বৌদ্ধধর্ম সম্পর্কিত বিতর্ক